Switserse vragskip deur seerowers aangeval; 12 ontvoerMV Glarus (Foto: Massoel Shipping) ŉ Switserse maatskappy het gesê een van sy vragskepe is deur seerowers naby Nigerië se kuslyn aangeval en 12 van sy 19 bemanningslede is ontvoer. Massoel Shipping, gebaseer in Genève, het gesê die MV Glarus is vroeg Saterdag aangeval toe dit op pad was van Lagos na Port Harcourt met ŉ vrag koring. Die maatskappy het Sondag in ŉ verklaring gesê die seerowers het die skip met lang lere betree en lemmetjiesdraad op die dek afgeknip om by die brug van die skip uit te kom. Die seerowers het die skip se kommunikasietoerusting grootliks verwoes en met 12 van die bemanningslede die skip verlaat. Die stuurman en beamptes wat op die skip oorgebly het, werk nou hard om hul kollegas se “vinnige en veilige vrylating” te verseker.